
Republika Hrvatska				
Općinski sud u Čakovcu
   Prekršajni odjel 
Zrinsko-frankopanska 9                                                      Poslovni broj: Pp-606/2026-14 

U  I M E  R E P U B L I K E  H R V A T S K E
P R E S U D A

Općinski sud u Čakovcu, Prekršajni odjel, po sutkinji Spomenki Zanjko Kolman,  uz sudjelovanje zapisničarke Larise Hajdarović, u prekršajnom postupku protiv okrivljenika Leona Vugrinca, radi prekršaja iz čl. 13. st. 2. Zakona o prekršajima protiv javnog reda i mira, u povodu optužnog prijedloga Ministarstva unutarnjih poslova, Policijske uprave međimurske, Policijske postaje Čakovec, pod brojem: Klasa: 211-07/22-5/35657, Ur. broj: 511-21-05-23-1 od 02. siječnja 2023., temeljem članka 183. st. 1. i čl. 167. st.3. Prekršajnog zakona (NN br.107/07., 39/13., 157/13., 110/15., 70/17., 118/18., 114/22. i 86/26.),  nakon zaključene glavne rasprave dana 12. listopada 2026., objavio je dana 15. listopada 2026. i


p r e s u d i o   j e

Okrivljenik: LEON VUGRINEC, rođen 13.12.2002., u Čakovcu, s prebivalištem u Totovcvu, Dr. V. Bakarića kbr. 9., OIB: 81141269620,  
     
                                                          k r i v   j e

	što je  dana 28. prosinca 2022., u 04,20 sati, u Čakovcu, Svetojelenska bkr. 18., u ugostiteljskom objektu "Mobenz", narušavao javni red i mir, tako da je razbio staklenu bocu od piva, a kada je konobarica prišla stolu i upozorila ga na ponašanje počeo glasno vikati i galamiti na nju, govoreći "da joj jebe mater", nakon čega je udario  u stolicu koja se prevrnula,

 	 II. čime je počinio prekršaj iz čl. 13. st. 1. kažnjivo po čl. 13. st. 2. istog Zakona o prekršajima protiv javnog reda i mira (NN br.5/90 - pročišćeni tekst, 30/90., 47/90., 114/22. i 47/23.), 
pa mu se radi toga, temeljem istog propisa,  

                                                         i z r i č e 
III. novčana kazna u iznosu od 100,00 (sto) eura. 
 
	Okrivljenik je dužan platiti novčanu kaznu temeljem čl. 33. st. 10. Prekršajnog zakona, u roku od 30 (trideset) dana  od dana pravomoćnosti ove presude.	
 Temeljem čl. 152. st. 3. Prekršajnog zakona smatrat će se da je novčana kazna u cjelini plaćena ako okrivljenik plati dvije trećine izrečene novčane kazne u roku od 30 (trideset) dana od dana pravomoćnosti ove presude.   
	Ukoliko okrivljenik ne plati u određenom roku novčanu kaznu ista će se temeljem čl. 34. st. 1. Prekršajnog zakona naplatiti prisilno.


  IV. Temeljem čl. 139. st. 3. u svezi čl. 138. st. 3. toč. a/ Prekršajnog zakona, okrivljenik je dužan u roku od 30 (trideset) dana od pravomoćnosti presude, nadoknaditi trošak prekršajnog postupka u paušalnom iznosu od 30,00  (trideset) eura.   
Ukoliko okrivljenik ne plati u određenom roku troškove postupka, troškovi postupka  će se temeljem čl. 34. st. 1. Prekršajnog zakona, naplatiti prisilno.  
 

                                                           Obrazloženje


1. Ministarstvo unutarnjih poslova, Policijska uprava međimurska, Policijska postaja Čakovec, pod brojem: Klasa: 211-07/22-5/35657, Ur. broj: 511-21-05-23-1 od 02. siječnja 2023., podnijela je ovom Sudu optužni prijedlog protiv okrivljenika Leona Vugrinca, radi prekršaja opisanog u izreci presude.   

2. Općinski sud u Čakovcu, Prekršajni odjel, donio je  presudu pod brojem: 31. Pp-10/2023-4 od 11. siječnja 2023., kojom je okrivljenika Leona Vugrinca, oslobodio optužbe, jer djelo za koje se optužuje okrivljenik nije po propisu prekršaj.               

3. Na citiranu presudu ovlašteni tužitelj Policijska uprava međimurska,  Policijska postaja Čakovec,  podnio je pravovremenu žalbu, te je Visoki prekršajni sud RH rješenjem broj: Ppž-789/2023  od 01. travnja 2026., u povodu žalbe, prihvatio žalbu ovlaštenog tužitelja, ukinuo pobijanu presudu i predmet vratio ovom sudu na ponovni postupak i odlučivanje.  

4. Općinskom sudu u Čakovcu, Prekršajnom odjelu predmet je vraćen u ponovni postupak dana 21. travnja 2026., te je  dobio novi broj Pp-606/2026.  

5. Okrivljeniku Leonu Vugrincu sud je na prijavljenu adresu prebivališta poslao pozive za ročišta 11.05.2026., 16.06.2026., koji su se vratili neuručeni sa naznakom "obaviješten nije podigao pošiljku", radi čega je sud izdao dovedeni nalog za dovođenjem okrivljenika za ročište 21.09.2026., koji nije realiziran, jer okrivljenik nije pronađen na adresi prebivališta, kao ni otvoreni dovedbeni nalog izdan za okrivljenika dana 07.07.2026., a PUM, PP Čakovec, obavijestila je sud da okrivljenik nije zatečen na adresi prebivališta, kao ni nitko od ukućana, pa je sud za ročište 12.10.2026., okrivljenika pozvao putem eOglasne ploče suda. 
  
	6. U postupku je ispitana svjedokinja Lana Petran koja je iskazala da je radila kao konobarica u ugostiteljskom objektu Mobenz, tijekom 2022. do mjeseca svibnja 2023. Koliko se sjeća u tom kafiću bilo je više incidenata, a obzirom na datum 28.12.2022., nije se mogla sjetiti konkretno tog događaja. Sjeća se da je tu noć bilo više narušavanja javnog reda i mira, stalno je bilo nešto u obliku toga da su razbijali čaše ili se međusobno naguravali ili htjeli tući.  

6.1. Na pitanja suda svjedokinja Lana Petran je odgovarala, da li vam je poznato ime Leon Vugrinec – nije. Da li se sjećate da je osoba po imenu Leon Vugrinec, razbila bocu od piva i nakon vašeg upozorenja da je glasno vikao i psovao – ne sjećam se. Da li su u ugostiteljskom objektu bile postavljene kamere i gdje  – bile su, jedna iznad šanka, a druga u drugom dijelu. 
 
6.2. U dokaznom postupku pregledana je video snimka dostavljena od strane ovlaštenog tužitelja označena pod brojem: 20221228041954 u vremenskom periodu od 04,20 – 04,23 sati. Na video snimci vidi se osoba u bijeloj majici koja uslužuje goste, a nazočna svjedokinja izjavila je  da je na snimci ona, te za stolom razgovara sa gostom koji sjedi, do njega sjedi ženska osoba, te naplaćuje gostu i diskutiraju međusobno, a nakon toga se diže muška osoba obučena u crnu duksu, podiže ruke i kreće se prema šanku, nogom udara  u stolicu, a na podu se vidi razbijeno staklo. 

7. U postupku je ispitan svjedok policijski službenik Damir Klobučarić koji je iskazao da su upućeni u caffe bar "Mobenz", temeljem dojave osoblja da jedan gost narušava javni red i mir. Dolaskom u kafić toga gosta više nije bilo. Razgovarali su sa dvije ženske osobe koje su bile u njegovom društvu i koje su im navele razlog njegovog nezadovoljstva. Dolaskom tamo vidio je na podu razbijeno staklo,  a kafić je normalno dalje poslovao. Identitet počinitelja utvrđen je na temelju podataka dobivenih od tih ženskih osoba, a nakon događaja, nije obavio razgovor s njim, već kolege koje su izuzele snimke video nadzora. 

8. U provedenom postupku izvršen je uvid u  potvrdu Ministarstva pravosuđa,  uprave i digitalne transformacije, Uprave za kazneno pravo, Sektor za evidencije, pomilovanja i podršku žrtvama i svjedocima, Služba za evidencije i pomilovanja, Odjel za prekršajne evidencije, Klasa:740-04/26-02/140506, Ur. broj: 514-05-02-01-02-26-02 od 12.10.2026. o nekažnjavanosti okrivljenika. 

9. Provedeni dokazni postupak zaključen je na osnovu provedenih dokaza,  te je donijeta presuda kojom je okrivljenik proglašen krivim i kažnjen za počinjeno prekršajna djela. 


	10. Odredbom čl. 13. st. 1. Zakona prekršajima protiv javnog reda i mira (NN br.5/90 - pročišćeni tekst, 30/90., 47/90. i 114/22.),  propisano je da je zabranjeno na javnom mjestu vikati, svađati se, tući se ili na drugi način remetiti javni red i mir, a st. 2. citiranog članka da se  za prekršaj kažnjava počinitelj novčanom kaznom u iznosu od 20,00 do 100,00 eura ili kazna zatvora do 30 dana.


10.1. Dana 11.05.2023., stupio je na snagu Zakon o izmjenama Zakona o prekršajima protiv javnog reda i mira (NN 47/23.), kojim je u čl. 13. st. 1. propisano  da je zabranjeno na javnom mjestu vikati, svađati se, tući se ili na drugi način remetiti javni red i mir, a st. 2. citiranog članka da se za prekršaj kažnjava počinitelj novčanom kaznom u iznosu od 300,00 do 2.000,00 eura ili kaznom zatvora do 30 dana. 

10.2. Odredbom čl. 3. Prekršajnog zakona propisano je da se prema počinitelju primjenjuje propis koji je bio na snazi u vrijeme kad je prekršaj počinjen, a ako se propis nakon počinjenja prekršaja, a prije donošenja pravomoćne odluke o prekršaju, izmijeni jedanput, ili više puta, primijeniti će se propis koji je blaži za počinitelja. 

10.3. Sud utvrđuje da je u vrijeme počinjenja prekršaja bio na snazi Zakon o prekršajima protiv javnog reda i mira (NN br.5/90 - pročišćeni tekst, 30/90., 47/90., 114/22.), a gdje je bila propisana novčana kazna u iznosu od 20,00 do 100,00  eura ili kazna zatvora do 30 dana, a novim izmjenama Zakona, novčana kazna znatno je uvećana, te se primjenjuje blaži Zakon za okrivljenika, a to je Zakon koji je bio na snazi u vrijeme počinjenja prekršaja, jer je bila propisana znatno niža novčana kazna, dok je zaprijećena kazna zatvora ista.  

11. Sud  je u dokaznom postupku ispitao svjedoke o konkretnom događaju i reproducirao video snimku, a okrivljenik je sukladno zakonu uredno pozvan putem eOglasne ploče, jer je okrivljeniku nakon konkretnog događaja bila uredno uručena obavijest o počinjenom prekršaju, koja je sadržavala činjenični opis prekršaja, te upozorenje okrivljeniku  da je do pravomoćnog završetka postupak dužan obavijestiti tijelo koje vodi postupak o promjeni adrese prebivališta ili boravište, a ako ne postupi sukladno tome ili izbjegava primitak, sva pismena dostaviti će se putem oglasne ploče tijela koje vodi postupak. 
11.1. Svjedokinja Lana Petran zbog proteka vremena nije se sjećala događaja, jer je te noći bilo više narušavanja javnog reda i mira, a nakon što je vidjela reproduciranu snimku događaja, istu je komentirala da je bila nazočna i da je osoba koja je vidljiva na snimci narušavala javni red i mir, kao što se to okrivljeniku stavlja na teret. 

11.2. Ispitani svjedok policijski službenik  je naveo da su nakon događaja u razgovoru sa osobama koje su bile u društvu okrivljenika  utvrdili njegov identitet, a nesporno je da je okrivljeniku bila uručena obavijest o počinjenju prekršaja dana 30.12.2022., u 09,47 sati, dakle, okrivljenik je znao da će protiv njega biti pokrenut prekršajni postupak, a sudu nije dostavio podatke o promjeni adrese prebivališta i boravišta, što je bio posebno upozoren, a obavijest je vlastoručno potpisao. 

11.3. Sud nakon provedenog dokaznog postupka, utvrđuje da je okrivljenik narušavao javni red i mir u ugostiteljskom objektu za vrijeme poslovanja istog, a ponašanje okrivljenika sadrži sve elemente prekršaja po čl. 13. Zakona o prekršajima protiv javnog reda i mira, koji je bio na snazi u vrijeme počinjenja prekršaja. 
 
   12. Prilikom odlučivanja o kazni za okrivljenika, uzete su u obzir odredbe članka 36. st.1. i 2. Prekršajnog zakona i to posebno stupanj krivnje, opasnost djela i svrha kažnjavanja, kao i otegotne i olakotne okolnosti na strani okrivljenika nisu utvrđene, radi čega je sud izrekao novčanu kaznu koja je bila propisana zakonom u vrijeme počinjenja prekršaja, te se očekuje da će se ostvariti opća i posebna svrha prekršajnog kažnjavanja, a ujedno utjecati na okrivljenika i na druge da ne čine takve prekršaje. 
      
 13.  Temeljem čl. 139. st. 3. u svezi čl. 138. st. 3. toč. a/ Prekršajnog zakona, okrivljenik je dužan u roku od 30 (trideset) dana od pravomoćnosti presude, nadoknaditi trošak prekršajnog postupka u paušalnom iznosu od 30,00 (trideset) eura, jer ih je sam uzrokovao. 


                                               U Čakovcu, 15. listopada 2026.   


     Zapisničarka 						         Sutkinja 
Larisa Hajdarović	     		               	  Spomenka Zanjko Kolman 
  
	Uputa o pravu na žalbu:  Protiv ove presude okrivljenik  i  tužitelj  ima  pravo žalbe u roku od  8 (osam) dana nakon primitka presude. Žalba se podnosi nadležnom sudu, pismeno, u  2 (dva) istovjetna primjerka, poštom preporučeno, putem ovog suda. 

	Dostavna naredba:
1. Okrivljeniku, 
2. Tužitelju,                   
3. Za spis,   
4. Za izvršenje.  

